b"\n_START_ARTICLE_\nAl vostre gust\n_START_SECTION_\nArgument\n_START_PARAGRAPH_\nQuan Roland de Bois mor, el seu fill Oliver n'hereta el senyoriu amb la condici\xc3\xb3 de tenir cura d'Orland, el seu germ\xc3\xa0 petit; per\xc3\xb2 Oliver no se l'estima i es despreocupa de l'educaci\xc3\xb3 del seu germ\xc3\xa0. Quan Orland es proposa desafiar en combat al seu germ\xc3\xa0, Carles, un lluitador de la cort del Duc, avisa aquest. El desafiament suposaria un deshonor per a qualsevol cavaller, per\xc3\xb2 el que Oliver no vol \xc3\xa9s que el seu germ\xc3\xa0 adquireixi l'estatut de cavaller i per aix\xc3\xb2 anima Carles a participar en el combat._NEWLINE_Orland arriba a la cort per lluitar contra Carles, i Rosalina i ell s'enamoren al moment; quan Orland \xc3\xa9s derrotat torna a casa i descobreix el complot del seu germ\xc3\xa0 per a matar-lo, de manera que es refugia al bosc on tamb\xc3\xa9 hi viu el Duc proscrit. Frederic expulsa Rosalina de la cort, i llavors C\xc3\xa8lia escapa amb aquesta cap al bosc; les noies, disfressades, canvien el seu nom per passar inadvertides: la primera ser\xc3\xa0 Ganimedes, un noi, i l'altra Aliena, una pastora. Quan el duc Frederic s'assabenta de la desaparici\xc3\xb3 de les donzelles, demana a Oliver que l'ajudi en la seva recerca, decidit a posar fi a la vida del seu germ\xc3\xa0, el leg\xc3\xadtim duc._NEWLINE_Aquest gaudeix de la vida pastoral, lluny de les maquinacions de la cort. Quan Orland i el seu criat Adam es troben amb el Duc, el jove li demana a aquest amb arrog\xc3\xa0ncia alguna cosa per menjar; en descobrir el Duc que Orland \xc3\xa9s fill del seu amic Roland de Bois, l'acull entre el seu seguici._NEWLINE_Silvi, cada cop m\xc3\xa9s desesperat pel rebuig de Febe, sol\xc2\xb7licita l'ajuda de Ganimedes: per\xc3\xb2 quan aquest (en realitat, Rosalina) parla amb ella, aquesta se n'enamora perdudament. Cert dia, Orland no acudeix a la seva cita d'amor amb Ganimedes, i Rosalina est\xc3\xa0 molt preocupada per ell, per\xc3\xb2 quan es troba a Oliver aquest li relata com el seu germ\xc3\xa0 l'ha salvat d'una lleona. Oliver i la pastora Aliena (en realitat, C\xc3\xa8lia) s'enamoren i decideixen casar-se._NEWLINE_Febe cada cop est\xc3\xa0 m\xc3\xa9s enamorada de Ganimedes, mentre que Orland s'ha cansat de fer-li la cort a un noi i Rosalina, decidida a acabar am l'engany, li diu a Febe que si algun dia es cas\xc3\xa9s amb una dona la triaria a ella, i demana a tots que assisteixin a les noces l'endem\xc3\xa0._NEWLINE_L'endem\xc3\xa0 Ganimedes fa prometre a Febe que acceptar\xc3\xa0 la m\xc3\xa0 de l'enamorat Silvi, si per algun motiu no poguessin casar-se, i demana al Duc la m\xc3\xa0 de la seva filla Rosalina per a Orland. Ganimedes i Aliena marxen, deixant el grup reunit, i tornen sense les disfresses, mostrant-se tal com s\xc3\xb3n, i el d\xc3\xa9u Himeneu s'encarrega d'oficiar quatre noces: les d'Orland i Rosalina, les d'Oliver i C\xc3\xa8lia, les de Silvi i Febe, i les del buf\xc3\xb3 Touchstone amb la pagesa Audrey._NEWLINE_Mentre estan amb els festejos arriba des de la cort Jaume de Bois, qui informa que Frederic retorna al seu germ\xc3\xa0 el ducat que li va usurpar, i que ha decidit optar per la vida mon\xc3\xa0stica, penedit, de manera que, un cop acabades les celebracions, tothom tornar\xc3\xa0 a la vida de la cort del leg\xc3\xadtim Duc, el pare de Rosalina."